A peu: L’únic riu de s’illa d'Eivissa
Pàgina d'inici	Rutes i escapades	A peu: L’únic riu de s’illa d'Eivissa
Santa Eulària des Riu, el tercer nucli més gran d’Eivissa, té l’honor d’acollir el tram final i la desembocadura de l’únic riu que transcorre per l’illa. El municipi, però, té també atractius patrimonials de gran interès.
Santa Eulària des Riu, a Eivissa - Holbox (Shutterstock)
Al passatge de Bartomeu Ribas Noguera, tocant el carrer de Sant Joan, hi trobem el Pouetó, una bonica sínia. Iniciem aquí la ruta, per tot seguit baixar cap al Port Esportiu. És una zona plena d’establiments, ben cuidada per al vianant, i que de seguida ens porta fins al passeig Marítim. A l’altura de s’Alamera, el prenem per transitar pel que és el passeig més concorregut del nucli. Ens duu a la plaça d’Espanya, i d’aquí girem a l’esquerra pel carrer de Sant Jaume.
Aquest carrer enllaça directament amb la carretera que porta a Eivissa, i per tant, és d’un trànsit dens. Però aviat el deixem. Ho fem trobant unes escales, a mà dreta, que ens endinsen al Puig de Missa, l’autèntica joia de Santa Eulària. I és que en aquest turó hi trobem dos museus, el d’Etnografia i el Barrau, i, enmig de cases de típiques formes eivissenques i de carrerons, l’església, que en el seu origen va acomplir una funció defensiva i de vigilància. En destaca molt especialment el porxo, de triple arcada. La vista des del puig val molt la pena, però ha arribat el moment de baixar, i ara ho fem per les escales del camí de cala Llonga, ja que ens porten al pont Vell. S’assenta sobre el riu de Santa Eulària i és considerat Bé d’Interès Cultural. Era la principal via d’unió de la població amb l’exterior, però avui els cotxes no hi circulen, i s’ha creat al seu voltant un agradable espai d’oci i de passeig, amb els ànecs capbussant-se a l’aigua. També és ben bonica tota la riba del riu, que podem resseguir fins a la seva desembocadura, a la punta des Nedador. Aquí finalitza el curs l’únic riu d’Eivissa, com també acaba la nostra passejada per Santa Eulària. Ara, segons l’època, podem triar si prendre el sol en les extenses platges del poble o, si hi ha gana, anar a menjar. Tant el passeig Marítim com s’Alamera tenen una oferta per triar i remenar.
Museu d’Etnografi a d’Eivissa - Exposició permanent d’eines de conreu i pesca, vestits i joies de la cultura tradicional pitiüsa. Can Ros des Puig de Missa, s/n. Santa Eulària des Riu | 971 33 28 45. Museu Barrau - Dedicat al pintor impressionista barceloní Laureà Barrau, que visqué a Eivissa. Can Ros des Puig de Missa, s/n. Santa Eulària des Riu.
Oficina de Turisme de Santa Eulària des Riu Marià Riquer, 4. 971 33 07 28. www.santaeulalia.net
Eivissa - 1 d'agost